Markaziy bank xalqaro pul o'tkazmalaridagi muammolar yuzasidan ma'lumot berdi

O'zbekiston Markaziy banki bugungi kunda mavjud vaziyatdan kelib chiqqan holda ayrim xalqaro pul o'tkazmalari operatorlari faoliyatida vaqtinchalik uzilishlar kuzatilayotgani yuzasidan ma'lumot berdi.
Ta'kidlanishicha, Rossiya va O'zbekiston o'rtasidagi transchegaraviy pul o'tkazmalari faoliyatida bugungi kundagi vaziyat tufayli ayrim xalqaro pul o'tkazmalari operatorlari faoliyatida vaqtinchalik uzilishlar yoki to'xtalishlar kuzatilmoqda.
Regulyatorning qayd etishicha, Rossiyadan O'zbekistonga pul o'tkazmalarini amalga oshiruvchi ko'plab tizimlar yo'lga qo'yilgan bo'lib, ba'zi tizimlarda uzilish vujudga kelganda ularning boshqa muqobilidan foydalanish imkoniyati mavjud.
Markaziy bank, shuningdek, xalqaro pul o'tkazmalarining aholi uchun dolzarbligidan kelib chiqib, tijorat banklari tomonidan O'zbekiston hududida ularning uzluksiz faoliyati uchun zarur chora ko'rilayotganini ma'lum qilgan.
Eslatib o'tamiz, avvalroq O'zbekistondagi Apelsin ilovasi rublda pul o'tkazmalar amalga oshirilishi to'xtatilganini ma'lum qilgandi. Shuningdek, G'arb mamlakatlari Ukraina voqealari fonida Rossiya moliya tizimiga qarshi qator sanktsiyalar joriy etgan.